་འགལ་གྱིས་ཁྱབ་པ་ཚད་མ་རྣམ་ངེས་
སུ་རྒྱས་པར་སྒྲུབ་པའི་ཕྱིར་རོ། །ཕན་ཚུན་སྤང་འགལ་ལ་བརྟེན་པའི་འགལ་ཁྱབ་དམིགས་པའི་
དགག་རྟགས་ཀྱི་དཔེ་ནི། སྒྲ་ཆོས་ཅན། རྟག་པས་སྟོང་སྟེ། བྱས་པའི་ཕྱིར་ཞེས་པ་ལྟ་བུའོ༎
གསུམ་པ་ལ། ཕྱིས་བྱུང་གི་རྒྱུ་ལ་ལྟོས་པ་ལ་འཇིག་ངེས་དགག་པ། བལྟོས་མེད་ཀྱི་སྦྱོར་
བ་བསྟན་པའོ། །དང་པོ་ནི། བྱས་པ་ཆོས་ཅན། ཁྱོད་ཀྱི་འཇིག་པ་གདོན་མི་ཟ་བར་ཁྱོད་རང་གྲུབ་
ཙམ་ནས་ཉེ་བར་ག་ལ་ཡོད་དེ་མེད་པར་ཐལ། ཁྱོད་ཀྱི་འཇིག་པ་ཁྱོད་རང་ལས་ཕྱིས་བྱུང་གི་རྒྱུ་
གཞན་ལས་སྐྱེས་པའི་ཕྱིར། བུམ་པའི་དངོས་པོའི་རྒྱུ་ལས་བུམ་པ་དང༌། དེ་ལས་འཇིག་པ་འབྱུང་
བ་ཡིན་པས་འཇིག་པར་ཞེས་སོ་ཞེ་ན། དེ་འདྲའི་བརྒྱུད་པའི་དུབ་པས་ཅི་ཞིག་བྱ་སྟེ་དོན་མེད་པར་
ཐལ། བུམ་པ་རང་ཉིད་རྒྱུ་ལས་འཇིག་པའི་དང་”ཅན་དུ་བྱུང་བ་ངེས་པར་ཁས་ལེན་དགོས་པའི་
ཕྱིར། གལ་ཏེ་བུམ་པའི་རྒྱུ་དེས་འཇིག་པ་དོན་གཞན་བསྐྱེད་པ་དེས་བུམ་པ་དེ་ནི་འཇིག་པར་འགྱུར་
1 ཞོལ། ཤོག ༤༣༢ བ ༣། གཙང༌། ཤོག ༤༠༥ ན ༦ འཇིག་པར་ངེས་སོ་ཞེ་ན།
2 ཞོལ། ཤོག ༤༣༢ བ ༤། གཙང༌། ཤོག ༤༠༥ ན ༦ འཇིག་པའི་ངང་ཅན་

གཞན་རྗེས་སུ་འཛིན་པའི་ཐབས་བཤད་པ་གཞན་དོན་ལེའུ། 591
བར་ཁས་ལེན་ནོ་ཞེ་ན། བུམ་པའི་དངོས་པོ་དེ་ཉིད་རང་རྒྱུ་ལས་འཇིག་པ་ཡི་ངང་དུ་བསྐྱེད་ན་ཉེས་
པ་ཅི་ཞིག་ཏུ་ཡང་འགྱུར་བ་མ་ཡིན་པར་ཐལ། དེ་ལྟར་ཁས་མི་ལེན་པ་ལ་གནོད་པ་མཐོང་བའི་ཕྱིར།
བུམ་པ་ཆོས་ཅན། ཕྱིས་བྱུང་གི་འཇིག་པ་དེས་ཁྱོད་ཀྱི་བདག་ཉིད་ལ་གནོད་པ་དང་ཕན་འདོགས་
པར་བྱེད་པ་གང་ཡང་མ་ཡིན་པར་ཐལ། ཁྱོད་ཀྱི་འཇིག་པ་དེ་ནི་ཁྱོད་རང་གི་བདག་ཉིད་དུ་གྲུབ་
པར་གྱུར་པའི་ཕྱིར། འདོད་ན། ཕྱིས་ཀྱི་འཇིག་པ་དེ་བུམ་པ་དེ་ཡི་ལྟོས་པར་བྱ་བ་གང་ཅི་ཞིག་སྟེ་
དེ་ལ་ལྟོས་ནས་དེས་འཇིག་པར་བྱེད་པ་མ་ཡིན་པར་ཐལ། དེས་བུམ་པའི་བདག་ཉིད་ལ་གནོད་པ་
དང་ཕན་འདོགས་པ་གང་ཡང་བྱེད་པ་མིན་པའི་ཕྱིར། བུམ་པའི་དངོས་པོ་ཆོས་ཅན། དུས་ནམ་ཡང་
འཇིག་ངེས་དེ་ལྟ་མིན་པར་ཅི་ལྟར་ཡང་འགྱུར་བ་མིན་པར་ཐལ།
ཕྱིས་བྱུང་གི་འཇིག་རྒྱུ་ལ་ལྟོས་པ་
མེད་པར་རང་གི་རྒྱུ་ལས་འཇིག་པར་སྐྱེས་པའི་ཕྱིར། དཔེར་ན་ཕྱིས་བྱུང་གི་རྒྱུ་ལ་ལྟོས་པར་སྨྲ་བ་
རྣམས་ཀྱི་ལྟར་ན་ཡང་། དངོས་པོ་དེ་ཉིད་འཇིག་ག་མར་འཇིག་པར་འགྱུར་བ་དུས་གཉིས་སུ་སྡོད་
པ་ལ་བརྟེན་པར་མི་འདོད་པ་བཞིན་ནོ། །འཇིག་པར་འགྱུར་བ་རྒྱུ་གཞན་ལ་ལྟོས་པ་མེད་པ་ཡིན་ན།
སྐད་ཅིག་ཀྱང་དངོས་པོ་གནས་པ་ཡོད་པ་མིན་པར་འགྱུར་རོ་ཞེ་ན། དངོས་པོ་གནས་པ་ཉིད་ཡིན་
པར་ཐལ། ཕྱིས་བྱུང་གི་རྒྱུ་ལ་ལྟོས་པ་མེད་པ་དེ་ལྟར་འཇིག་པར་གྱུར་པའི་ཕྱིར། ཁྱབ་པར་ཐལ།
དངོས་པོ་གནས་པ་མེད་ན་ལྟོས་མེད་དུ་འཇིག་པ་དེ་ལྟར་ཅི་ལྟར་ཡང་འགྱུར་བ་མི་འཐད་པའི་ཕྱིར།
གཉིས་པ་ནི། གང་དག་དེའི་ངོར་ཡོད་པ་ཕྱིས་ཀྱི་རྒྱུ་གཞན་ལ་ལྟོས་པ་མེད་པར་གྲུབ་ཙམ་
ནས་དེའི་ངོ་བོར་ཡོད་པ་ཡིན་པས་ཁྱབ་པ་དེ་དག་དེའི་རང་བཞིན་དུ་ཡོད་པ་ལ་ངེས་པར་གནས་
པས་ཁྱབ་པ་ཡིན་ཏེ། མྱུ་གུ་ལ་སོགས་པའི་བྲས་བུའི་ལས་བསྐྱེད་པ་ལ་གེགས་བྱེད་པ་མེད་པ་
ཅན་གྱི་ཚོགས་པ་ཐ་མ་རང་གྲུབ་ཙམ་ནས་མྱུ་གུ་བསྐྱེད་ངེས་ཡིན་པ་བཞིན། བྱས་པ་འཇིག་པར་
འགྱུར་བ་ཡང་རང་ཡོད་ཙམ་དུ་བསྐྱེད་པའི་རྒྱུ་ལས་ཕྱིས་ཀྱི་རྒྱུ་ལ་ལྟོས་པ་མེད་པར་རང་གྲུབ་ཙམ་
ནས་དེའི་ངོ་བོར་གནས་པ་ཡིན་ནོ་ཞེས་བྱ་བའོ། །བསྟན་བཅོས་འདིར་ལྟ་བ་དཀར་རྟགས་ཀྱི་ཕྱག་
རྒྱ་བཞིའི་ནང་ནས་ཀྱང༌། འདུས་བྱས་མི་རྟག་པ་ཉིད་རྒྱས་པར་རིགས་པས་གཏན་ལ་ཕབ་པ་ཡིན་
ནོ། །ཞེས་གོ་བའི་ཆེད་དུ་བལྟོས་མེད་ཀྱི་རྟགས་ཀྱིས་མཇུག་བསྡུ་བར་མཛད་དོ། །དེའི་དགོས་པ་
ཡང་རྟག་དངོས་ཁེགས་ན་གང་ཟག་གི་བདག་ལ་གྲུབ་མཐའ་འཆའ་བ་མི་སྲིད་པས། གང་ཟག་གི་

592 རྒྱལ་ཚབ་རྗེའི་གསུང་འབུམ་ཆ་པ།
བདག་མེད་པ་རྟོགས་པའི་ཡན་ལག་ཏུ་ཡིན་པར་ཤེས་པར་བྱའོ། །ཟག་པ་དང་བཅས་པ་ཐམས་
ཅད་སྡུག་བསྔལ་བ་དང༌། མྱ་ངན་ལས་འདས་པ་ཞི་བ་ཡང་སྔར་རྒྱས་པར་བསྟན་ཟིན་ཏོ༎
གཉིས་པ་མཐའ་གཅིག་ཏུ་འཛིན་པའི་ལོག་རྟོག་སེལ་བ་སུན་འབྱིན་ལ། ཡང་དག་དང་
ལྟར་སྣང་གཉིས་ཀྱི་ཚུལ་ནི། ཚད་མ་རྣམ་ངེས་སུ་བཤད་པ་ལྟར་སྒྲུབ་ངག་རྫོགས་པའི་རྗེས་སུ་
བར་བར་དུ་བསྟན་པས་རྟོག་གེའི་ཚིག་དོན་བརྒྱད་
གོ་རིམས་ངེས་པ་ཅན་དུ་མ་བསྟན་ཡང༌།
ཀ་ཚང་བར་མ་བསྟན་ནོ་སྙམ་དུ་མ་སེམས་ཤིག
།འདི་དག་གི་དོན་བདག་གིས་བྱས་པའི་ཚད་
མ་རྣམ་ངེས་དང་། རིགས་ཐིགས་ཀྱི་རྣམ་བཤད་ལས་ཤེས་པར་བྱའོ། །ཅུང་ཟད་གོ་སླ་བས་
འདིར་ནི་མ་བརྗོད་དོ༎
གསུམ་པ་བཤད་པ་མཐར་ཕྱིན་པའི་བྱ་བ་ལ། གཞུང་རྟོགས་དཀའ་བར་བསྟན་པའི་སྒོ་
ནས་ཆེ་བ་བརྗོད་པ་དང༌། འདིའི་དོན་རྟོགས་པ་ཤིན་ཏུ་ཕན་ཡོན་ཆེ་བར་བསྟན་པའོ། །དང་པོ་ནི།
ཆོས་ཀྱི་གྲགས་པ་ཁོ་བོའི་གཞུང་འདི་ནི། ཐོག་མར་ཡང་རང་གི་བློ་གྲོས་ཀྱི་རྒྱ་མཚོ་ལས་བྱུང་ཞིང་།
མཐར་ཡང་རང་གི་བློ་གྲོས་ཀྱི་ལུས་ལ་ཐིམ་ཞིང་ནུབ་པ་ཉིད་དུ་འགྱུར་རོ། །དཔེ་ཇི་ལྟ་བུ་ཞེ་ན། སྤྲིན་
གྱིས་ཆུ་ནི་མང་བླངས་ཀྱང༌། །རྒྱ་མཚོའི་ཆུ་ནི་མི་ཟད་འགྱུར། །ཞེས་པ་ལྟར། རྒྱ་མཚོ་ཆེན་པོ་ལས་
སྤྲིན་གྱིས་ཆུ་བླངས་ཏེ། འཛམ་བུའི་གླིང་དུ་ཆར་ཕབ་པ་ལས་བྱུང་བའི་ཆུ་བོ་ཆེན་པོ་རྣམས་མཐར་
ཡང་རྒྱ་མཚོ་ཆེན་པོ་ལ་ཐིམ་པར་འགྱུར་བ་བཞིན་དུའོ། །མཐར་རང་གི་བློ་གྲོས་ལ་ཐིམ་པར་འགྱུར་
བའི་རྒྱུ་མཚན་ཡོད་དེ། རང་འདས་པའི་འོག་ཏུ་འགྲོ་བ་རྣམས་ལ་རྩོམ་པ་པོ་རང་དང་མཚུངས་པར་
ལེགས་བཤད་འདི་སླར་འཛིན་པར་བྱེད་པ་མི་རྙེད་པ་ཅན་ཡིན་པའི་ཕྱིར། བློ་གྲོས་ཀྱི་མཐུ་ཆུང་
བས་མི་རྟོགས་སུ་ཆུག་མོད། བློ་གྲོས་ཕུལ་དུ་བྱུང་བ་དང་བརྩོན་འགྲུས་ཕུལ་དུ་བྱུང་བས་ཅིའི་ཕྱིར་
མི་རྟོགས་ཤེ་ན། དེར་ཐལ། བློ་ཞན་པར་མ་ཟད་བློའི་ནུས་པ་ཆུང་བ་མེད་པ་མདོ་སྡེ་པ་ལ་སོགས་
པ་དེ་དག་གིས་ཀྱང་འདིར་བསྟན་པའི་ཟབ་མོའི་དེ་ཁོ་ན་ཉིད་གང་ཟག་དང་ཆོས་ལ་བདག་མེད་པའི་
སྟོང་ཉིད་མཐའ་དག་ཁོ་བོ་ལྟར་རྟོགས་པ་མེད་པ་ཅན་ཡིན་པའི་ཕྱིར་དང༌། བརྩོན་འགྲུས་ཞན་པར་
མ་ཟད་བརྩོན་འགྲུས་ཤིན་ཏུ་ལྷག་པར་གྱུར་པ་དེ་དག་གིས་ཀྱང་འདིར་བཤད་པའི་མཆོག་གི་དེ་ཁོ་
ན་ཉིད་ཐར་པ་དང༌། ཐམས་ཅད་མཁྱེན་པ་དང་དེར་བགྲོད་པའི་ལམ་དང་དེ་དག་དངོས་སྟོབས་ཀྱི་

གཞན་རྗེས་སུ་འཛིན་པའི་ཐབས་བཤད་པ་གཞན་དོན་ལེའུ། 593
རིགས་པས་སྒྲུབ་པའི་ཚུལ་ཁོ་བོ་ལྟར་མཐོང་བ་མེད་པ་དང་ལྡན་པའི་ཕྱིར། དེ་དག་གིས་བརྗོད་བྱ་
ཟབ་པ་དང་འབྲས་བུ་རྒྱ་ཆེ་བར་བསྟན་ཏོ༎
གཉིས་པ་ནི། དེ་ལྟར་ཤིན་ཏུ་རྟོགས་པར་དཀའ་བའི་དོན་བློ་གྲོས་དང་སྐལ་བ་ངན་པ་
རྣམས་ཀྱིས་འབྱུང་པོའི་བྱ་རྣམས་ཀྱིས་ཉི་མའི་འོད་ཟེར་སྤོང་བ་བཞིན་དུ། གཞུང་མཆོག་འདི་སྤོང་
ཡང་ཐར་པ་དང་ཐམས་ཅད་མཁྱེན་པའི་ལམ་མིག་ཤེས་ཀྱིས་གཟུགས་ལ་བལྟ་བ་ལྟར་དྲི་མ་མེད་
པའི་རིགས་པས་གསལ་བར་བྱས་ནས། སྙིང་ནས་སྒྲུབ་པ་ལྷུར་ལེན་པའི་རྣམ་གྲོལ་དོན་གཉེར་
རྣམས་ཀྱིས་གཞུང་འདི་ལ་བརྟེན་པར་རིགས་སོ་ཞེས་སྟོན་པ་ནི། མཁས་པའི་གཞུང་ལུགས་
རྣམ་འགྲེལ་འདི་ནི་ཉིན་མོར་བྱེད་པ་དང་ཆོས་མཚུངས་ཏེ། རྣམ་པ་ལྔའི་སྒོ་ནས་མཚུངས་པའི་
ཕྱིར། དེར་ཐལ། ཉི་མའི་དཀྱིལ་འཁོར་གྱིས་སྐྱེ་དགུ་རྣམས་ལ་བླང་དོར་གྱི་ཡུལ་གསལ་བར་སྟོན་
པ་ལྟར། འཁོར་བའི་འཇུག་ལྡོག་ཕྱིན་ཅི་མ་ལོག་པར་སྟོན་པས་བླང་དོར་གྱི་ཚུལ་དང་ཚུལ་མིན་
པ་རྣམ་པར་འབྱེད་པ་ལ་མཁས་པར་བྱེད་པའི་ཕྱིར་དང༌། ཉི་མས་བསྐལ་པ་འཇིག་པའི་ཚེ་ཚང་
ཚིང་བསྲེགས་པ་ལྟར། འདིས་ཀྱང་གང་ཟག་དང་ཆོས་ཀྱི་མཐར་ལྟ་བའི་ལྟ་བ་ངན་པའི་ཚང་ཚིང་
མ་ལུས་པར་བསྲེགས་པའི་ཕྱིར་དང༌། ཉི་མས་ཀུན་གྱི་བགྲོད་པར་བྱེད་པའི་ལམ་གསལ་བ་ལྟར།
འདིས་ཀྱང་སྤྲུལ་པ་དང་འཁོར་བཏང་བ་མ་ཡིན་པར། འཕགས་པ་འཇམ་དཔལ་རང་ཉིད་དངོས་སུ་
བྱོན་པ་ཉིད་ཀྱིས་རྗེས་སུ་གཟུང་བའི་ཕྱོགས་ཀྱི་གླང་པོའི་ཡང་དག་པའི་རིགས་པའི་ལམ་གདུལ་
བྱ་ལ་གསལ་བར་སྟོན་པའི་ཕྱིར་དང༌། སྲིན་བྱ་ལ་སོགས་པའི་འབྱུང་པོའི་བྱ་རྣམས་ཀྱིས་ཉི་མའི་
འོད་ཟེར་མི་བཟོད་པར་སྤངས་པ་བཞིན་དུ། གཞུང་ལུགས་འདི་ཡང་ཡོན་ཏན་བརྒྱས་མཚོན་པའི་
དཔག་ཏུ་མེད་པ་དང་ལྡན་ཡང༌། གང་ཟག་དང་ཆོས་ཀྱི་བདག་ཏུ་འཛིན་པའི་གཞན་དབང་དུ་གྱུར་
པའི་བློ་ངན་རྣམས་ཉིན་མོ་དང་འདྲ་བའི་དབུ་མའི་ལམ་གྱིས་འཇིགས་པས་རིང་དུ་སྤངས་པའི་ཕྱིཪ་
དང༌། དེ་དག་གིས་སྤངས་པ་དེ་ལྟ་ཡིན་མོད་ཀྱི་འོན་ཀྱང་བྱེད་ལས་ཕུན་སུམ་ཚོགས་པ་དང་ལྡན་
ཏེ། ཉི་མའི་འོད་ཟེར་གྱིས་པདྨོའི་ཚལ་རྒྱས་པར་བྱེད་པ་ལྟར། འདིས་ཀྱང་བློ་གྲོས་ཀྱི་མིག་རྣམ་
པར་དག་པ་དང་ལྡན་པའི་མཁས་པ་རྣམས་ཀྱི་ལེགས་བཤད་ཀྱི་སྦྲང་རྩིས་གཏམས་པའི་བློ་གྲོས་
ཀྱི་པདྨོ་རྒྱས་པར་བྱེད་པ་ཡིན་པའི་ཕྱིར་རོ། །ཚད་མ་རྣམ་འགྲེལ་གྱི་ཚིག་ལེའུར་བྱས་པའི་རྣམ་

594 རྒྱལ་ཚབ་རྗེའི་གསུང་འབུམ་ཆ་པ།
བཤད་ཐར་ལམ་ཕྱིན་ཅི་མ་ལོག་པ་གསལ་བར་བྱེད་པ་ལས་གཞན་གྱི་དོན་གྱི་རྗེས་སུ་དཔག་པ་སྟེ་
ལེའུ་བཞི་པའི་འགྲེལ་པའོ༎ ༎
རིགས་པར་སྨྲ་བའི་གཙུག་གི་ནོར་བུ་ཡི། །གཞུང་མཆོག་ཤིན་ཏུ་རྟོགས་པར་དཀའ་
བའི་གནས། །མཁས་མང་བརྒྱ་ཕྲག་བྱེ་བས་བགྲོད་པའི་ལམ། །གོ་སླའི་ངག་གིས་ཅུང་ཟད་རྣམ་
པར་ཕྱེ། །སྔ་ཕྱིའི་འབྲེལ་དང་སོ་སོའི་ཚིག་དོན་རྣམས། །ལྷ་ཤཱཀ་རྒྱན་དང་ཆོས་མཆོག་བྲམ་ཟེའི་
འགྲེལ། །ལེགས་པར་བཤད་དང་བླ་མའི་མན་ངག་ལས། །ཚུལ་བཞིན་སེམས་པའི་རིགས་པའི་
ལམ་ནས་དྲངས། །མང་ཐོས་དོན་གཉེར་ཚུལ་བཞིན་སྒྲུབ་མི་བརྩོན། །རྣལ་འབྱོར་སྒྲུབ་ཚེ་ཡང་དག་
རིགས་ལམ་འདོར། །དེ་དག་རྒྱལ་བ་དགྱེས་པར་མ་མཐོང་ནས། །བརྩེ་བའི་བསམ་པ་ཁོ་ནས་འདི་
བྱས་སོ། །བདག་གི་བསོད་ཉམས་གྱ་གྱུའི་བསམ་པ་ཡི། །རྙེད་དང་བཀུར་སྟི་གྲགས་སྙམ་བདག་
ལ་མེད། །ཐུབ་པའི་བསྟན་པ་ཉམས་པ་མ་བཟོད་ནས། །དེ་ཉིད་ཡུན་རིངས་གནས་ཆེད་ཁོ་ནར་
བྱས། །བདེ་གཤེགས་བསྟན་པ་ཕྲ་ཞིང་རྟོགས་པར་དཀའ། །བདག་ནི་བློ་གྲོས་ཉམ་ཆུང་སྦྱངས་པ་
དམན། །གལ་ཏེ་མ་བཤད་ལོག་པར་བཤད་ལ་སོགས། །དམ་པ་སྤྱན་ལྡན་རྣམས་ཀྱིས་བཟོད་པར་
མཛོད། །བདག་ནི་དེང་ནས་ཚེ་རབས་ཐམས་ཅད་དུ། །གཅིག་ཏུ་ཐུབ་པའི་བརྟུལ་ཞུགས་བཟང་
མནོས་ཏེ། །མང་ཐོས་ཚུལ་བཞིན་སྒྲུབ་ལ་བརྩོན་པ་ཡིས། །རྒྱལ་བ་རྣམས་ཀྱི་དམ་ཆོས་འཛིན་
གྱུར་ཅིག །རྗེ་བཙུན་བླ་མའི་ཐུགས་རྗེ་འབའ་ཞིག་ལས། །བདག་ལ་ལེགས་བཤད་དགེ་ཚོགས་
ཇི་སྙེད་ཡོད། །ནམ་མཁའི་མཐས་གཏུགས་གྱུར་པའི་མ་རྣམས་ཀུན། །ཐེག་མཆོག་བཤེས་གཉེན་
མཉེས་པའི་རྒྱུར་གྱུར་ཅིག།
ཚད་མ་རྣམ་འགྲེལ་གྱི་རྣམ་བཤད་ཐར་པ་དང་ཐམས་ཅད་མཁྱེན་པའི་ལམ་ཕྱིན་ཅི་མ་
ལོག་པར་གསལ་བར་བྱེད་པ་ཞེས་བྱ་བ་འདི་ནི། གཅིག་ཏུ་གཞན་ལ་ཕན་པའི་ཐུགས་རྗེ་ཆེན་
པོས། ཤིང་རྟ་ཆེན་པོ་ཀླུ་སྒྲུབ་དང༌། ཐོགས་མེད་གཉིས་ཀྱི་དགོངས་པའི་དོན་ཕྱིན་ཅི་མ་ལོག་
པ་ཆེས་ཆེར་གསལ་བར་མཛད་པའི་སྒོ་ནས་ཐུབ་པའི་བསྟན་པ་རིན་པོ་ཆེ་ལ་གཅེས་སྤྲས་སུ་
མཛད་པ། ཁྱད་པར་དུ་ཕྱི་དང་ནང་གི་རྟེན་ཅིང་འབྲེལ་ར་འབྱུང་བ་རྣམས། སྨིག་རྒྱུ་དང༌། སྤྲིན་
དང་། རྨི་ལམ་ལྟ་བུར་ཐུགས་སུ་ཆུད་པའི་སེམས་དཔའ་ཆེན་པོ་དཔལ་ལྡན་བླ་མ་རྗེ་བཙུན་ཆེན་

གཞན་རྗེས་སུ་འཛིན་པའི་ཐབས་བཤད་པ་གཞན་དོན་ལེའུ། 595
པོ་རེད་མདའ་པའི་ཞལ་སྔ་ནས་དང༌། མདོ་སྔགས་ཀྱིས་བསྡུས་པའི་བསྟན་པ་མཐའ་དག་གི་དོན་
དྲི་མ་མེད་པའི་རིགས་པའི་ལམ་ནས་ལེགས་པར་དྲངས་ཏེ། དེ་དག་གི་དོན་མཐའ་དག་བསྒྲུབས་
པས་ཚུལ་བཞིན་དུ་ཉམས་སུ་ལེན་ཅིང༌། བརྩེ་བ་ཐུགས་རྗེ་ཆེན་པོས་ཀུན་ནས་བསླངས་ནས། དེ་
ཉིད་གསུང་ངག་དྲི་མ་མེད་པས་སྐལ་ལྡན་རྣམས་ལ་ཚུལ་བཞིན་དུ་འདོམས་པའི་སྒོ་ནས་རྒྱལ་བ་
རྣམས་ཀྱི་དམ་པའི་ཆོས་མ་ལུས་པ་རྒྱལ་བའི་དགོངས་པ་ཇི་ལྟ་བ་བཞིན་དུ་འཛིན་པའི་སྨོན་ལམ་
ལེགས་པར་གྲུབ་པའི་སྐྱེས་བུ་ཆེན་པོ། ཁྱད་པར་ཡང་སྡོམ་པ་གསུམ་གྱི་བཅས་མཚམས་མཐའ་
དག་ལ་མིག་གི་འབྲས་བུ་བས་ཀྱང་ཆེས་ཆེར་གཅེས་སྤྲས་སུ་མཛད་པའི་སེམས་དཔའ་ཆེན་པོ་
དཔལ་ལྡན་བླ་མ་དམ་པ་རྗེ་བཙུན་གྱི་རྒྱལ་པོ་བློ་བཟང་གྲགས་པའི་དཔལ་བཟང་པོའི་ཞལ་སྔ་ནས་
ཀྱི་ཞབས་ཀྱི་རྡུལ་སྤྱི་བོས་བླངས་པའི་སྐུ་དྲིན་ལས་དང༌། བླ་མ་རྗེ་བཙུན་མཁས་པའི་དབང་པོ་
ཀུན་དགའ་དཔལ་གྱི་ཞལ་སྔ་ནས་ལས། ཚད་མ་རྣམ་པར་ངེས་པ་ཆ་ལག་དང་བཅས་པ་ལེགས་
པར་ཐོས་ཤིང༌། འཕགས་པ་སྤྱན་རས་གཟིགས་དབང་ཕྱུག་གི་ཐུགས་རྗེའི་རྣམ་འཕྲུལ་འགྲོ་བ་དུ་
མའི་སྐྱབས་གནས། བཤད་སྒྲུབ་ཀྱི་བསྟན་པ་འཛིན་པ་རྣམས་ཀྱི་ནང་ན་རྒྱལ་མཚན་གྱི་ཏོག་ལྟར་
མཐོ་བ་དཔལ་ལྡན་བླ་མ་དམ་པ་རིན་ཆེན་རྒྱལ་མཚན་དཔལ་བཟང་པོའི་ཞལ་སྔ་ནས་ཀྱི་གསུང་
གིས་བསྐུལ་བ་དང༌། བསླབ་པ་གསུམ་ལ་གཅེས་སྤྲས་སུ་མཛད་པའི་སྡེ་སྣོད་འཛིན་པ་མཁས་
པའི་དབང་པོ་དུ་མས་ཡང་ཡང་དུ་བསྐུལ་ནས། ཐུབ་པའི་རིང་ལུགས་པ་ཆེན་པོ་དགེ་བའི་བཤེས་
གཉེན་འབྲེ་ཆེན་པོ་ལ་སོགས་པའི་དམ་པ་དུ་མ་བརྒྱུད་མར་བྱོན་པས་བྱིན་གྱིས་བརླབས་ཤིང་།
བསྟན་པ་རིང་དུ་གནས་པའི་བཀྲ་ཤིས་པའི་དགེ་མཚན་དུ་མ་དང་ལྡན་པ། དཔལ་གནས་རྙིང་གི་
གཙུག་ལག་ཁང་དུ་ཐེག་པ་མཆོག་གི་བརྟུལ་ཞུགས་ལ་གནས་ཤིང་རིགས་པར་སྨྲ་བ་དར་མ་རིན་
ཆེན་གྱིས་སྦྱར་བའོ། །ཡི་གེ་པ་ནི་ལུང་དང་རིགས་པ་སྨྲ་བ་ནམ་མཁའ་དཔལ་བཟང་པོའོ། །འདིས་
ཀྱང་བསྟན་པ་རིན་པོ་ཆེ་སྒོ་ཐམས་ཅད་ནས་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་
གནས་པར་གྱུར་ཅིག ༎ ༎ སརྦ་མང